‘Seksslaaf’-stiefpa hoor oor borgtogDie stiefpa tydens ‘n vorige hofverskyning (Foto: Reaction Unit South Africa (Rusa)) Die skare buite die Verulam-gesinshof in KwaZulu-Natal het Vrydag gedans en gedreunsing toe die man wat daarvan beskuldig word dat hy sy stiefdogter 900 keer oor ŉ tydperk van vyf jaar verkrag het, borgtog geweier is. Landdros Irfan Khalil het gesê die man, wie se naam nie bekendgemaak kan word nie om die identiteit van sy kind te beskerm, het nie daarin geslaag om te bewys dat daar buitengewone omstandighede bestaan hoekom hy op borgtog vrygelaat moet word nie. Beskuldigdes wat op ŉ skedule 6-aanklag tereg staan moet buitengewone omstandighede bewys voordat borgtog toegestaan kan word. Khalil het gesê dit is ook waarskynlik dat die man sal probeer om die verhoor vry te spring en die slagoffer sal intimideer. Die 43-jarige werktuigkundige word aangekla van verkragting, seksuele gereedmaking, die blootstel van ŉ kind aan pornografie en seksuele aanranding. Daar word beweer dat die kind, wat tans tien jaar oud is, sedert die ouderdom van vyf jaar verkrag is. Sy is tans in ŉ plek van veiligheid. Die man ontken die bewerings en het aangedui hy is van plan om onskuldig te pleit op al die aanklagte teen hom. Die hof het tydens borgtogverrigtinge gehoor die man het ses maande gelede saam met die kind van Johannesburg na Verulam verhuis. Die kind het in Johannesburg laas skool bygewoon. Haar biologiese ouers is albei oorlede. Die saak het onder die polisie se aandag gekom nadat die meisie deur haar stiefpa aangerand en uit die kamer wat hulle gedeel het gejaag is. Sy het na een van die bure gegaan en daar vertel wat met haar gebeur. Die beskuldigde sal in Augustus weer in die hof verskyn deur middel van ŉ regstreekse video uit die Westville-gevangenis.